Omsider er der hjælp på vej til de mange boligløse studerende i København. Teknik- og miljøborgmester Morten Kabell (Enhedslisten) har bedt sin forvaltning åbne op for, at der kan bygges midlertidige ungdomsboligprojekter i de områder af byen, hvor der ikke foreløbig er en plan for byudviklingen.

Derfor kan unge københavnere snart få mulighed for at flytte ind i en containerlejlighed på for eksempel Refshaleøen, der er blandt såkaldte perspektivområder, hvor midlertidige boliger må opføres.

»Den første ansøgning er kommet. Den bliver behandlet i forvaltningen i de her dage, og hvis alt er, som det skal være, får vedkommende en tilladelse, og så kan man bygge. Det vil ske inden for 3-4 uger, hvis forarbejdet i ansøgningen er i orden«, siger Morten Kabell.